Komisijos pranešimas Tarybai ir Europos Parlamentui - Antrasis vertinimo pranešimas apie Čekijos ir Lenkijos plieno pramonės restruktūrizavimą {SEC(2005) 1039 } /* KOM/2005/0359 galutinis */





Briuselis, 3.8.2005 KOM(2005) 359 galutinis KOMISIJOS PRANEŠIMAS TARYBAI IR EUROPOS PARLAMENTUI Antrasis vertinimo pranešimas apie Čekijos ir Lenkijos plieno pramonės restruktūrizavimą {SEC(2005) 1039 } KOMISIJOS PRANEŠIMAS TARYBAI IR EUROPOS PARLAMENTUI Antrasis vertinimo pranešimas apie Čekijos ir Lenkijos plieno pramonės restruktūrizavimą 1. ĮŽANGA Pagrindinis uždavinys vis dar yra užbaigti naujųjų valstybių narių plieno pramonės restruktūrizavimą ir visiškai integruoti atitinkamas įmones į vidaus rinką. Daug abiejų šalių įmonių nesugebėjo tapti gyvybingos iki įstojimo 2004 m. gegužės 1 d., todėl atitinkamos vyriausybės suteikė finansinę paramą, tikėdamosi, kad jos gavėjai taps gyvybingi per ilgesnį laikotarpį. Todėl Europos Sąjunga ir Čekija bei Lenkija susitarė dėl pereinamųjų laikotarpių, kuriais tam tikroms įmonėms bus leidžiama teikti valstybės pagalbą. Ši valstybės pagalbos taisyklių išimtis taikoma atitinkamoms vyriausybėms ir atskiroms įmonėms laikantis tam tikrų įsipareigojimų, išdėstytų į Stojimo sutartį įtrauktuose protokoluose. 2 protokolas[1] susijęs su Čekijos plieno pramonės restruktūrizavimu, o 8 protokolas[2] – su Lenkijos plieno pramonės restruktūrizavimu. Protokoluose taip pat pateiktos išsamios šių įsipareigojimų laikymosi kontrolės ir atitinkamų pranešimų, įskaitant ir Komisijos pranešimus Tarybai, nuostatos. 2004 m. liepos 7 d. Komisija patvirtino savo pirmąjį 2003 m. vertinimo pranešimą apie Čekijos ir Lenkijos plieno pramonės restruktūrizavimą[3]. Šiame pranešime Komisija nustatė restruktūrizavimo proceso vėlavimus, visų pirma – vėluojančias investicijas. Jame abiems šalims buvo rekomenduota išnaudoti palankias rinkos sąlygas ir ateinančiais metais pagreitinti restruktūrizavimą, kad iki jo laikotarpio pabaigos atitinkamos įmonės taptų gyvybingos. Šioje antrojoje pažangos ataskaitoje, paremtoje valstybių narių valdžios institucijų atsiųstais nacionaliniais vertinimo pranešimais, taip pat nepriklausomu vertinimu ir diskusijomis su suinteresuotomis šalimis, pabrėžiamas faktas, kad plieno pramonės įmonės veikia išskirtinai geroje rinkoje, kurioje fiksuojama daugelį metų nematyta plieno paklausa ir kainos. Tai įmonėms padėjo žymiai pagerinti savo pardavimą ir veiklos rezultatus ir turėjo palengvinti įgyvendinti restruktūrizavimo programas. Tačiau rezultatų vertinimas rodo, kad kai kurių įmonių veikla vis dar nepakankamai naši ir joms gali nepavykti tapti gyvybingomis iki restruktūrizavimo laikotarpio pabaigos 2006 m. gruodžio 31 d. Kadangi iki numatyto termino liko tik 18 mėnesių, Komisija ragina pagalbą gaunančias įmones ir valdžios institucijas atidžiai išnagrinėti jos pateiktas rekomendacijas. Komisija pabrėžia, kad jeigu įmonės netaps gyvybingos iki restruktūrizavimo laikotarpio pabaigos, ji imsis analizuoti tokios padėties priežastis. Jeigu gyvybingumas neatkuriamas dėl to, kad Nacionalinėje restruktūrizavimo programoje ir individualiuose verslo planuose numatytos restruktūrizavimo priemonės nebuvo įvykdytos taip, kaip numatyta, gali būti, kad bus imtasi veiksmų susigrąžinti suteiktą pagalbą. Šiame pranešime aprašoma 2004 m. pasiekta pažanga, o patį pranešimą sudaro šios dalys: - pasaulinės plieno rinkos raidos aprašymas – aplinkybės, kuriomis vyksta restruktūrizavimas; - šaliai skirtas pranešimas apie pagrindinius vertinimo rezultatus, susijusius su valstybės pagalba ir svarbiausiais kontroliniais restruktūrizavimo rodikliais, apibrėžtais Protokolų prieduose (pajėgumų mažinimas, investicijos, produktyvumas, sąnaudos ir gyvybingumas); - išvados ir rekomendacijos dėl priemonių, kurių reikia imtis, bei reikalingos tolesnės įmonių pagalbos gavėjų kontrolės, kad iki restruktūrizavimo laikotarpio pabaigos jos taptų gyvybingos. Pažangos ataskaitos Tarybai bus rengiamos kasmet. Paskutinė – 2006 m. pažangos ataskaita bus pateikta 2007 m. Šioje paskutinėje ataskaitoje taip pat bus pateiktas visas restruktūrizavimo laikotarpio (2003 m.–2006 m.) rezultatų įvertinimas. 2. PASAULINĖS PLIENO RINKOS RAIDA [4] Restruktūrizavimo procesui įtakos turi keletas veiksnių, įskaitant priemones, kurių ėmėsi įmonės ir valdžios institucijos, bendrą ekonomikos raidą ir rinkos padėtį. Todėl norint įvertinti Čekijos ir Lenkijos plieno pramonės įmonių veiklos rezultatus reikia gerai suprasti minėtus elementus. Toliau pateikiama pagrindinių pasaulinės plieno rinkos raidos prielaidų santrauka. Pasaulinės rinkos aplinkybės, kuriomis įmonės veikė 2004 m. metais, buvo išskirtinai palankios. Pasaulio ekonomika pradėjo atsigauti antrojoje 2003 m. pusėje ir stipriai augo 2004 m., ypač Azijoje ir Šiaurės Amerikoje, kai metinis augimas sudarė 5,5 %, palyginti su 2,8 % metiniu augimu 2003 m. Tai turėjo labai teigiamos įtakos plieno paklausai ir prekybai po dvejų nuosmukio metų. Veržlaus Kinijos rinkos augimo skatinama ekonominė veikla netikėtai įsibėgėjo, 2004 m. padidindama plieno sunaudojimą pasaulyje iki rekordinių 967 milijonų tonų gatavų produktų – 9 % procentais daugiau negu 2003 m. Tikimasi, kad ši augimo tendencija tęsis ir 2005 m., nors ir žymiai lėtesniu tempu – prognozuojamas apytiksliai 3,8 % augimas. Europos Sąjungoje ekonomika atsigavo lėčiau – 2004 m. BVP augimas sudarė 2,4 %, palyginti su 0,9 % 2003 m. Tuo pačiu metu gatavų plieno produktų paklausa ES žymiai išaugo – 2004 m. ji sudarė 7 %, palyginti su 1,5 % 2003 m. Čekijos ir Lenkijos plieno pramonės įmonės puikiai pasinaudojo savo pagrindinių eksporto rinkų augimu. Taip pat jos padidino savo pardavimą dar stipriau augančiose vidaus rinkose. Tačiau dabartinės prognozės rodo, kad dėl numatomo mažesnio – apytiksliai 2 % – Europos ekonomikos augimo, 2005 m. paklausa didės žymiai lėčiau. 2004 m. plieno kainos šovė aukštyn – plokštiesiems ir ilgiesiems plieno produktams pasauliniu mastu jos išaugo apie 60 %. Europos Sąjungoje kainos augo lėčiau – apie 30 %, dėl euro stiprumo. Tuo pačiu laikotarpiu plieno gamintojų pajamas iš dalies atsvėrė žymiai išaugusios žaliavų, transporto ir energijos kainos. Prognozuojama, kad 2005 m. kainos stabilizuosis. 3. STEBĖSENOS PROGRAMŲ ČEKIJOJE IR LENKIJOJE REZULTATAI 3.1. Čekija Nepaisant visos teigiamos rinkos raidos, dėl kurios visi plieno gamintojai galėjo žymiai pagerinti savo finansinės veiklos rezultatus, ne visos Čekijos plieno pramonės įmonės šiuo metu pajėgios užsitikrinti ilgalaikį gyvybingumą. Taip yra daugiausia dėl vėluojančios privatizacijos, kurią, vis dėlto, tikimasi užbaigti iki 2005 m. vidurio. Remdamasi iš įvairių šaltinių gauta informacija, Komisija daro išvadą, kad Čekija dėl 2 protokolo 1 priede išvardytų įmonių laikosi savo įsipareigojimų dėl suteiktos valstybės pagalbos. Kaip pranešta pirmajame Komisijos vertinimo pranešime, visa suteiktos pagalbos suma neviršija nustatytų ribų. Pagal protokolą po 2003 m. gruodžio 31 d. Čekijos plieno pramonės sektoriui nebegalima suteikti jokios kitos restruktūrizavimo pagalbos. Protokole buvo reikalaujama iki 2005 m. gruodžio 31 d. galutinai uždaryti valcavimo staklynus Nr. 1 ir Nr. 2, esančius Valcovny Plechu Fridek-Mystek. Tačiau pagal 2 protokolo 12 straipsnį Komisija priėmė restruktūrizavimo programos pakeitimą, pagal kurį galutinis uždarymas atidėtas šešiems mėnesiams iki 2006 m. birželio 30 d. (gamyba bus sustabdyta 2005 m. gruodžio 31 d.). Komisija priėmė pakeitimą remdamasi tinkamai pateikta pateisinamąja priežastimi[5]. 2004 m. nebuvo numatyta jokio kito pajėgumų mažinimo, o Čekijos valdžios institucijos patvirtino įmonių įsipareigojimus dėl pajėgumų pokyčių, numatytų iki restruktūrizavimo laikotarpio pabaigos. Čekijos plieno pramonės sektoriaus restruktūrizavimo pažangos nepriklausomas įvertinimas patvirtino didelį nerimą dėl 2 protokolo 1 priede išvardytų dviejų įmonių pagalbos gavėjų investicijų programų, kurių vykdymas atsilieka nuo grafiko. Abi įmonės iki šiol nesugebėjo užsitikrinti paskolų investicijoms, ypač į kokybės gerinimą. Dėl to šios įmonės negalėjo iki galo išnaudoti puikių vidaus ir pasaulinės rinkos sąlygų. Kitos progos padidinti pelną – sumažintos sąnaudos ir išaugęs pardavimas vidaus rinkoje – tik iš dalies kompensavo prarastas pajamas ir abiem atvejais einamasis pelnas liko žemiau ribinės vertės. Tai reiškia, kad įprastinėmis rinkos sąlygomis abi įmonės restruktūrizavimo laikotarpio pabaigoje neatitiktų Komisijos nustatytų gyvybingumo reikalavimų. Tačiau tikimasi, kad pirmiau pateiktos analizės rezultatams teigiamos įtakos artimiausiais mėnesiais turės paskelbta Čekijos plieno pramonės sektoriaus privatizavimo proceso pabaiga. Kol kas, remdamasi ankstesne patirtimi, Komisija daro išvadą, kad įmonę įsigijus strateginiam investuotojui, dėl to žymiai pasikeičia jos veiklos rezultatai – taip įvyksta todėl, kad suderinami pagrindiniai lemiami veiksniai, pavyzdžiui, pagerintos valdymo struktūros ir dėl to sumažėjusios sąnaudos, našumo pagerinimas ir kitokia rinkodaros orientacija, taip pat pagerėjusios galimybės užsitikrinti paskolas investicijoms. Todėl artimiausi mėnesiai Čekijos plieno pramonės sektoriui yra lemiami siekiant ilgalaikio gyvybingumo. Tam, kad laukiama raida vyktų lengviau, Čekijos valdžios institucijoms nepaprastai svarbu kuo anksčiau sėkmingai užbaigti privatizacijos procesą. Analogiškai, visoms įmonėms – visų pirma toms, kurios siekia sumažinti sąnaudas ir gaminti aukštesnės kokybės produktus – reikia ir toliau tęsti restruktūrizavimo darbą. 3.2. Lenkija Remiantis Komisijos turima informacija Lenkija vykdo su 8 protokolo 1 priede išvardytomis įmonėmis susijusius protokole nustatytus įsipareigojimus dėl suteiktos valstybės pagalbos, kuri neviršija didžiausios ribos. 1997 m.–2003 m. laikotarpiu Lenkija iš viso suteikė 2 750 milijonų Lenkijos zlotų (590 mln. EUR[6]) pagalbos – tai apytiksliai sudaro 80 % visos protokolu leidžiamos sumos. Įmonės pagalbos gavėjos, kurioms pagal protokolą gali būti suteikta valstybės pagalba, yra šios: Polskie Huty Stali (PHS), Huta Andrzej , Huta Bankowa , Huta Batory , Huta Buczek , Huta Lucchini-Warszawa , Huta Labędy ir Huta Pokόj . Pagal protokolą po 2003 m. gruodžio 31 d. Lenkijos plieno pramonės sektoriui nebegalima suteikti jokios kitos valstybės pagalbos. Remiantis Komisijos turima informacija, iki šiol šios sąlygos buvo laikomasi. Tačiau Lenkija šiuo metu sprendžia kai kuriuos likusius Huta Buczek veiklos nesuderinamumus. Remiantis turima informacija, pajėgumų mažinimo 2004 m. įsipareigojimai įvykdyti. Iš Komisijos turimos informacijos galima spręsti, kad šaltojo valcavimo juostinių produktų staklynas Huta Lucchini-Warszawa (30 000 tonų) buvo fiziškai likviduotas kaip ir numatyta 2004 m. gruodį. Huta Bankowa sustabdė savo viduriniosios sekcijos staklyną (60 000 tomų) 2004 m. gruodį. Europos Komisija taip pat pabrėžia, kad dėl palankių rinkos sąlygų žymiai išaugo daugumos įmonių produktų pardavimas, pagerėjo veiklos rezultatai ir gautas didelis pelnas. Tai turėjo teigiamos įtakos įmonių gyvybingumo perspektyvoms, tačiau kai kuriais atvejais atroto, kad joms to nepakaks, kad iki 2006 m. jos taptų gyvybingos. Antraisiais Lenkijos plieno pramonės restruktūrizavimo stebėjimo metais ir toliau pasitaiko vėlavimų, kartais reikšmingų, ypač investicijų vėlavimų, dėl ko gali nukentėti būsimas kai kurių įmonių gyvybingumas, jeigu rinkos vystymasis žymiai sulėtėtų. Kitais atvejais finansinė įmonių padėtis kelia nerimą, nepaisant išskirtinai palankios padėties rinkoje. Komisija daro išvadą, kad pagerėję įmonių veiklos rezultatai yra teigiamas veiksnys, tačiau taip yra daugiausia dėl išskirtinai palankios rinkos, kuri, kaip laukiama, šiais metais stabilizuosis. Pagrindinės Lenkijos plieno gamybos įmonės privatizacija, baigta 2004 m. kovą, padeda gerinti įmonės veiklą. Tačiau pastangų dar reikia. Todėl Komisija visoms įmonėms rekomenduoja likusiais dvejais metais, pasinaudojant padidėjusia apyvarta ir galimybe naudotis grynaisiais pinigais, suintensyvinti restruktūrizavimo darbą, visų pirma susijusį su investicijomis, darbo vietų ir sąnaudų mažinimu, kad jos būtų pasirengusios galimam ekonomikos vystymosi sulėtėjimui ir, kaip numatyta, taptų gyvybingos iki 2006 m. pabaigos. 4. TOLESNĖ KONTROLĖ Remdamasi Čekijos ir Lenkijos plieno pramonės sektoriaus restruktūrizavimo proceso 2004 m. vertinimo išvadomis Komisija nustatė, kad daugumos įmonių veiklos rezultatai pagerėjo. Taip įvyko daugiausia dėl to, kad žymiai pagerėjo vidaus ir pasaulinės rinkos padėtis. Tuo pačiu metu ji pabrėžia, kad vertinimo metu nustatytas kai kuriais atvejais žymus atsilikimas vykdant restruktūrizavimo uždavinius ir reikalavimus, apibrėžtus atitinkamuose protokoluose. Komisija mano, kad įmonėms pagalbos gavėjoms, kurioms taikomos restruktūrizavimo programos, nepaprastai svarbu 2005 m. ir 2006 m. suintensyvinti restruktūrizavimo procesą, kad jos galėtų įveikti praėjusiais metais susikaupusį atsilikimą vykdant verslo planus. Labiausiai turėtų būti akcentuojamos investicijos, būtinos skatinant didesnės pridėtinės vertės produktų pardavimą ir taip didinant pajamas. Reikia tęsti sąnaudų mažinimo ir našumo gerinimo pastangas. Be to, valdžios institucijos raginamos sėkmingai užbaigti likusių įmonių privatizaciją. Komisija toliau atidžiai stebės restruktūrizavimo eigą, ypač tose srityse, kur buvo nustatytas vėlavimas, ir pateiks atitinkamą informaciją savo būsimose pažangos ataskaitose. Kaip jau darė ankstesnėje pažangos ataskaitoje, Komisija pakartoja, kad protokolų nuostatomis aiškiai nustatoma, kad be protokole numatytos pagalbos Čekija ir Lenkija daugiau nesuteikia jokios kitos restruktūrizavimo pagalbos atitinkamoms savo šalies plieno pramonės įmonėms. Bet kokia papildoma restruktūrizavimo pagalba į protokolą įtrauktoms įmonėms pagalbos gavėjoms ar bet kokiai kitai į restruktūrizavimo programas neįtrauktai plieno gamybos įmonei prieštarautų Stojimo sutarčiai. Dviem atvejais Komisija jau ėmėsi reikiamų priemonių, kad patikrintų, ar buvo suteikta kokia nors neteisėta valstybės pagalba, kurią reikia susigrąžinti[7]. [1] OL L 236, 2003 9 23, p. 934. [2] OL L 236, 2003 9 23, p. 948. [3] KOM(2004)443 galutinis [4] Šaltiniai: IISI ir Eurostatas. [5] Išsami informacija pateikta sprendime, viešai skelbiamame šiuo adresu: http://europa.eu.int/comm/competition/state_aid/decisions/n600_2004/en.pdf. [6] Lenkijos zloto ir euro keitimo kursas – 4,6595 (vidutinis 2003 m. gruodžio kursas). [7] 2004 m. gegužės 19 d. Komisija pradėjo oficialią procedūrą pagal EB sutarties 88 straipsnio 2 dalį dėl restruktūrizavimo pagalbos Huta Czestochowa , Lenkijos plieno gamintojui, neįtrauktam į 8 protokolo 1 priedą (byla Nr. C20/04 ex NN 25/2004, OL C 204, 2004 8 12, p. 6). Be to, 2004 m. gruodžio 14 d. Komisija pradėjo kitą oficialią procedūrą dėl restruktūrizavimo pagalbos Třinecké Železárny , Čekijos plieno gamintojui, neįtrauktam į 2 protokolo 1 priedą (byla Nr. C45/04, OL C 22, 2005 1 27).